A Bizottság 2377/1999/EK rendelete

(1999. november 9.)

a spárgára vonatkozó forgalmazási előírás megállapításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb az 1257/1999/EK rendelettel [1] módosított, a gyümölcs- és zöldségpiac közös szervezéséről szóló, 1996. október 28-i 2200/96/EK tanácsi rendeletre [2] és különösen annak 2. cikke (2) bekezdésére,

mivel:

(1) A spárgát a 2200/96/EK rendelet I. mellékletében azon termékek között sorolják fel, amelyekre vonatkozóan előírásokat kell elfogadni. A legutóbb a 888/97/EK rendelettel [3] módosított, a spárgára vonatkozó minőségi előírások megállapításáról szóló, 1992. február 26-i 454/92/EGK bizottsági rendeletet [4] több ponton módosítani kell. A jogi egyértelműség érdekében a 454/92/EGK rendeletet hatályon kívül kell helyezni, és az abban foglalt szabályokat át kell dolgozni. Ebből a célból, valamint a világpiac átláthatóságának megőrzése érdekében az Egyesült Nemzetek Európai Gazdasági Bizottságának (ENSZ/EGB) a romlandó termények szabványosításával és a minőség javításával foglalkozó munkacsoportja által a spárga előírásaira tett javaslatokat figyelembe kell venni.

(2) A spárga méretezési rendszerét egyszerűsíteni kell, hogy megfeleljen a megváltozott termelési és a forgalmazási feltételeknek, különös tekintettel az új nagykereskedelmi és fogyasztói követelményekre. Az egyszerűsítés során el kell hagyni a spárga maximális hosszúságát előíró rendelkezéseket, lazítani kell az átmérővel kapcsolatos feltételeket a spárga mérettáblázatában, és 3 mm-re kell csökkenteni a zöld és a lilászöld spárga minimális átmérőjét. E módosítások lehetővé teszik, hogy a vékony zöld spárgát és a "triguero" spárgát a többi spárga értékesítési feltételeivel megegyező módon forgalmazzák.

(3) Ezen előírások alkalmazásának célja, hogy megakadályozzák a gyengébb minőségű termékek piaci értékesítését, összhangba hozzák a termelést a fogyasztói igényekkel, elősegítsék a tisztességes versenyen alapuló kereskedelmet, és ezáltal javítsák a jövedelmezőséget.

(4) Az előírásokat minden értékesítési szinten alkalmazni kell. A nagy távolságra történő szállítás, a hosszabb raktározás és azok a különböző árukezelési folyamatok, amelyeken a termékek keresztülmennek, a termékek biológiai fejlődéséből vagy romlandó természetéből eredően minőségromlást okozhatnak. Ezt a minőségromlást az előírásoknak a feladást követő értékesítési szinteken történő alkalmazása során figyelembe kell venni. Mivel az "extra" osztályba tartozó termékeket különös gondossággal kell válogatni és csomagolni, ebben az esetben csak a frissesség és a feszesség hiányát kell figyelembe venni.

(5) Az e rendeletben előírt intézkedések összhangban vannak a Gyümölcs- és Zöldségpiaci Irányítóbizottság véleményével,

ELFOGADTA EZT A RENDELETET:

1. cikk

A 07092000 KN-kód alá tartozó spárgára vonatkozó forgalmazási előírást a melléklet tartalmazza.

A 2200/96/EK rendeletben megállapított feltételeknek megfelelően az előírást minden értékesítési szinten alkalmazni kell.

A feladást követő szinteken azonban a termékek az előírás rendelkezéseihez képest a következő eltéréseket mutathatják:

- a frissesség és a feszesség enyhe hiánya,

- az "extra" osztályon kívüli osztályokba sorolt termékek esetében enyhe minőségromlás, amely biológiai fejlődésük és romlandó természetük eredménye.

2. cikk

A 454/92/EGK rendelet hatályát veszti.

3. cikk

Ez a rendelet az Európai Közösségek Hivatalos Lapjában való kihirdetését követő hetedik napon lép hatályba.

Ezt a rendeletet 2000. január 1-jétől kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1999. november 9-én.

a Bizottság részéről

Franz Fischler

a Bizottság tagja

[1] HL L 160., 1999.6.26., 80. o.

[2] HL L 297., 1996.11.21., 1. o.

[3] HL L 126., 1997.5.17., 11. o.

[4] HL L 52., 1992.2.27., 29. o.

--------------------------------------------------

MELLÉKLET

A SPÁRGÁRA VONATKOZÓ ELŐÍRÁS

I. A TERMÉK MEGHATÁROZÁSA

Ez az előírás a friss állapotban forgalomba kerülő, fogyasztásra szánt spárga (Asparagus officinalis L.) fajtáinak termesztett hajtásaira – a spárgasípokra – vonatkozik, az ipari feldolgozásra termesztett spárga kizárásával.

A spárgasípok színük szerint négy csoportba sorolhatók:

1. fehér spárga;

2. lila spárga, amelynek csúcsi része (feje) rózsaszín és lilásbíbor közötti színárnyalatú, a spárgasíp egy része pedig fehér;

3. lilászöld spárga, amely részben lila, részben zöld színű;

4. zöld spárga, amelynek csúcsi része, illetve a spárgasíp legnagyobb része zöld.

Ez a előírás nem vonatkozik az egységesen kötegelt vagy csomagolt 3 mm-nél kisebb átmérőjű zöld és lilászöld spárgára, valamint a 8 mm-nél kisebb átmérőjű fehér és lila spárgára.

II. A MINŐSÉGRE VONATKOZÓ RENDELKEZÉSEK

A előírás célja az értékesítésre előkészített és csomagolt spárga minőségi követelményeinek meghatározása.

A. Minimumkövetelmények

Az adott minőségi osztályra vonatkozó külön előírásokra és megengedett eltérésekre is figyelemmel a spárgának minden osztályban a következő tulajdonságoknak kell megfelelnie:

- ép,

- egészséges; nem lehet romlóhibás vagy más minőségcsökkenés miatt fogyasztásra alkalmatlan,

- a nem szakszerű mosás által okozott károsodástól mentes (a spárgasípokat meg szabad mosni, de nem szabad áztatni),

- tiszta, gyakorlatilag minden látható idegen anyagtól mentes,

- friss megjelenésű és illatú,

- kártevőktől gyakorlatilag mentes,

- kártevők okozta kártól gyakorlatilag mentes,

- zúzódásoktól és nyomásfoltoktól gyakorlatilag mentes,

- mentes a rendellenes felületi nedvességtől, tehát esetleges mosás, illetve hideg vizes hűtés után megfelelően "szárított",

- idegen szagtól és/vagy íztől mentes.

A spárgasípok alsó végén a vágási felület lehetőleg tiszta legyen.

A spárgasípok nem lehetnek üregesek, repedtek, hámozottak vagy töröttek. A leszedés után keletkező repedések megengedhetők, ha ezek a IV. A. pontban (A megengedett eltérésekre vonatkozó rendelkezések) megengedett értékeket nem haladják meg.

A spárga állapota olyan legyen, hogy:

- kibírja a szállítást és az árukezelést, és

- megfelelő állapotban érkezzen a rendeltetési helyére.

B. Osztályozás

A spárgasípok az alábbiakban meghatározott három osztályba sorolhatók:

i. "Extra" osztály

Az ebbe az osztályba sorolt spárgasípok legyenek kiváló minőségűek, nagyon jó alakúak és gyakorlatilag egyenesek. A csoportjuk tulajdonságait figyelembe véve a spárgasípok feje legyen nagyon szorosan zárt.

A spárgasípon csak néhány nagyon enyhe rozsdafolt engedélyezett, amelyeket a fogyasztó egyszerű hámozással eltávolíthat.

A fehér spárga esetében mind a fejek, mind a sípok fehérek legyenek; a sípokon csak halvány rózsaszín árnyalat engedhető meg.

A zöld spárgának teljesen zöldnek kell lennie.

Ebben az osztályban a spárgasípok egyáltalán nem lehetnek fásak.

A sípok alsó végének vágásfelülete lehetőleg a sípra merőleges legyen. Ugyanakkor a kötegelt spárga jobb megjelenésének érdekében a köteg külső sorában a sípok kissé ferdén lesarkazottak lehetnek, de ez a lesarkazás legfeljebb 1 cm magas lehet.

ii. I. osztály

Ebben az osztályban a spárgasípok legyenek jó minőségűek és jó alakúak. Kissé görbültek lehetnek. A csoportjukra jellemző tulajdonságokat figyelembe véve, a fejek legyenek szorosan zártak.

A spárgasípon csak enyhe rozsdafoltok lehetnek, amelyeket a fogyasztó egyszerű hámozással eltávolíthat.

A fehér spárga esetében a fejeken és a sípokon enyhe rózsaszín árnyalat megengedhető.

A zöld spárga legalább a hosszúsága 80 %-áig legyen zöld.

A fehér spárga esetén a sípok nem lehetnek fásak. A többi csoportban a spárgasípok alsó részben kezdődő fásság megengedhető, ha ezt a fogyasztó egyszerű hámozással eltávolíthatja.

A sípok alsó végének vágásfelülete lehetőleg a sípra merőleges legyen.

iii. II. osztály

Ebbe az osztályba azok a spárgasípok tartoznak, amelyek a magasabb osztályokba nem sorolhatók, de a fentiekben meghatározott minimumkövetelményeknek eleget tesznek.

Az I. osztály követelményeihez viszonyítva a spárgasípok lehetnek kevésbé jó alakúak, erősebben görbültek és a csoportjukra jellemző tulajdonságot figyelembe véve a spárgasípok feje kissé nyitott lehet.

A spárgasípon rozsdafoltok lehetnek, ha azokat a fogyasztó egyszerű hámozással eltávolíthatja.

A fehér spárga feje enyhén elszíneződött lehet, még zöldes is.

A lila spárga esetében a fej lehet enyhén zöldes színeződésű.

A zöld spárga legalább a hosszúság 60 %-áig legyen zöld.

A spárgasípok enyhén fásak lehetnek.

A spárgasípok alsó végén a vágási felület kissé ferde lehet.

III. A MÉRETRE VONATKOZÓ RENDELKEZÉSEK

A spárgasípokat hosszúságuk és átmérőjük alapján osztályozzák.

A. Hosszúság szerinti osztályozás

A spárgasípok hossza legyen:

- 17 cm feletti a hosszú spárga esetében,

- 12 cm-től 17 cm-ig a rövid spárga esetében,

- 12 cm feletti, a II. osztályú, sorolt – nem kötegelt – spárga esetében,

- 12 cm alatti a spárgafejek esetében.

A fehér és a lila spárga hossza legfeljebb 22 cm lehet, a zöld és a lilászöld spárga hossza pedig legfeljebb 27 cm.

A szorosan kötegelt spárgák hosszának eltérése legfeljebb 5 cm lehet.

B. Átmérő szerinti osztályozás

A spárgasípok átmérőjét a hosszuk középpontján mérik.

A legkisebb átmérők és az egyes méretcsoportok a következők:

Fehér és lila spárga

Osztály | Minimális átmérő | Méretezés |

"Extra" | 12 mm | Legfeljebb 8 mm-es eltérés lehet a legvékonyabb és a legvastagabb síp között egy csomagolási egységen vagy kötegen belül |

I. | 10 mm | Legfeljebb 10 mm-es eltérés lehet a legvékonyabb és a legvastagabb szál között egy csomagolási egységen vagy kötegen belül |

II. | 8 mm | Nincs egyneműségi követelmény |

Lilászöld és zöld spárga

Osztály | Minimális átmérő | Méretezés |

"Extra" és I. | 3 mm | Legfeljebb 8 mm-es eltérés lehet a legvékonyabb és a legvastagabb síp között egy csomagolási egységen vagy kötegen belül. |

II. | 3 mm | Nincs egyneműségi követelmény |

IV. A MEGENGEDETT ELTÉRÉSEKRE VONATKOZÓ RENDELKEZÉSEK

A megadott osztályra vonatkozó minőségi és méretkövetelményektől a csomagolási egységekben a termék következő eltérései engedhetők meg.

A. Minőségi eltérések

i. "Extra" osztály

A spárgasípok darabszámának vagy tömegének 5 %-a lehet olyan, amely nem felel meg az "extra" osztály előírásainak, de kielégíti az I. osztály követelményeit, kivételesen beleértve az I. osztály megengedett eltéréseit is, vagy olyan kismértékű be nem hegedt repedések vannak rajta, amelyek a leszedés után keletkeztek.

ii. I. osztály

A spárgasípok darabszámának vagy tömegének 10 %-a lehet olyan, amely nem felel meg az I. osztály előírásainak, de kielégíti az II. osztály követelményeit, kivételesen beleértve az II. osztály megengedett eltéréseit is, vagy olyan kismértékű be nem hegedt repedések vannak rajta, amelyek a leszedés után keletkeztek.

iii. II. osztály

A spárgasípok darabszámának vagy tömegének 10 %-a lehet olyan, amely sem a II. osztály előírásainak, sem a minimumkövetelményeknek nem felel meg, de nem lehet romlóhibás vagy más minőségcsökkenés miatt fogyasztásra alkalmatlan. Az előbbiek szerinti 10 % eltérésen túlmenően a sípok darabszámának vagy tömegének 10 %-a lehet üreges vagy olyan, amelyen mosás okozta nagyon enyhe repedések vannak.

Egy csomagolási egységen vagy kötegen belül semmi esetre sem lehet 15 %-nál több üreges spárgasíp.

B. Méreteltérések

Minden osztály esetében: a spárgasípok darabszámának vagy tömegének 10 %-a lehet olyan, amely nem felel meg a jelölt méretnek, és amely legfeljebb 1 cm-rel tér el a meghatározott hosszúsági határértéktől és legfeljebb 2 mm-rel tér el az átmérő határértékétől.

V. A KÜLSŐ MEGJELENÉSRE VONATKOZÓ RENDELKEZÉSEK

A. Egyneműség

Minden csomagolási egység tartalma, illetve minden egyes kis csomagolási egység vagy minden köteg a csomagolási egységen belül legyen egynemű, és csak azonos származású, minőségű, színcsoportú és (ha a méretezés kötelező) azonos méretű spárgasípot tartalmazzon.

A szín tekintetében azonban olyan spárgasípok, amelyek másik színcsoportba tartoznak, a következő határokon belül engedhetők meg:

- fehér spárga: a sípok darabszámának vagy tömegének 10 %-a lehet lila spárga az "extra" és az I. osztályban, illetve 15 %-a a II. osztályban,

- lila, zöld és lilászöld spárga: a sípok darabszámának vagy tömegének 10 %-a lehet más színcsoportba tartozó.

A II. osztály esetében engedélyezett a fehér és lila spárga vegyes csomagolása, de ezt megfelelően jelölni kell.

A csomagolási egység, a kis csomagok vagy kötegek látható része a teljes belső tartalmat tükrözze.

B. Megjelenés

A spárgasípokat a következők szerint lehet előkészíteni:

i. szorosan csomagolt kötegekben

A spárgasípoknak a kötegek külső oldalán mind külső megjelenésben, mind átmérőben meg kell felelniük az egész köteg átlagának.

Az "extra" osztályban a kötegbe csomagolt spárgasípok legyenek azonos hosszúságúak.

A kötegeket a csomagokban szabályosan rétegelve kell elhelyezni; az egyes kötegeket papírral lehet védeni.

A csomagolási egységek kötegei azonos hosszúságúak és tömegűek legyenek;

ii. kis csomagokban vagy a csomagban rétegelve, de nem kötegelve

C. Csomagolás

A spárgát úgy kell becsomagolni, hogy megfelelően védve legyen.

A csomagolási egységek belsejében használt anyagok legyenek újak, tiszták és olyan minőségűek, hogy az a termékben semmilyen külső vagy belső elváltozást ne okozzon. Megengedett az egyéb anyagok, különösen a termék kereskedelmi jellemzőinek leírására szolgáló papír vagy bélyegzők alkalmazása, amennyiben a nyomtatás vagy a címkézés egészségre ártalmatlan festékkel, illetve ragasztóval történik.

A csomagolási egységek minden idegen anyagtól mentesek legyenek.

VI. A JELÖLÉSRE VONATKOZÓ RENDELKEZÉSEK

A csomagolási egységek egyazon oldalán olvashatóan, letörölhetetlenül és kívülről jól láthatóan az alábbi adatokat kell feltüntetni:

A. Azonosító adatok

Csomagoló és/vagy forgalmazó neve és címe vagy hivatalosan kiadott, illetve elfogadott kódjelzése. Kódjelzés alkalmazása esetében azonban a kódjelzés közvetlen közelében fel kell tüntetni a "csomagoló és/vagy forgalmazó" hivatkozást (vagy az ennek megfelelő rövidítéseket).

B. A termék megnevezése

"Spárga", továbbá "fehér", "zöld", "lila" vagy "lilászöld", ha a csomagolási egység tartalma kívülről nem látható, és adott esetben a "rövid", "spárgafejek" vagy "fehér és lila" megjelölés feltüntetése.

C. A termék eredete

A származási ország és, nem kötelezően, a termesztési tájegység, illetve ország, régió vagy a helység neve.

D. Kereskedelmi jellemzők

- Minőségi osztály,

- A következőkben kifejezett méret:

a) azon spárga esetében, amelyre vonatkozik az egyneműség követelménye, a legkisebb és legnagyobb átmérők;

b) az olyan spárga esetében, amelyre nem vonatkozik az egyneműség követelménye, a legkisebb átmérő, amelyet vagy a legnagyobb átmérő adata vagy az "és felette" szavak követnek,

- A kötegelt vagy kis csomagokban kiszerelt spárga esetében a kötegek vagy a kis csomagok száma.

E. Hivatalos ellenőrző jel (nem kötelező)

--------------------------------------------------